दूसरी बात यह भी तो है कि ज्ञानी इनकी क्षणभंगुरता से भली-भांति परिचित होता है। अतः इनके आश्रय से उसे मान कैसे हो सकता है? शरीरादि संयोग पल-पल में विकृत और विनष्ट होने वाले हैं। क्या पता अभी सुंदर दिखने वाला शरीर कब असुन्दर हो जावे। ऐश्वर्य का भी क्या भरोसा? प्रातः के श्रीमंत को सयं होने से पहले श्रीविहीन होते देखा जा सकता है। अपनी भुजाओं से मोटर रोक देने वाले गामा पहलवान के बाजुओं में मरते समय मक्खी उड़ाने की भी शक्ति न रही थी। क्या कोई दावे के साथ कह सकता है कि जो शक्ति, जो सैन्दर्य और जो सम्पत्ति आज उके पास है, वह कल भी रहेगी? काया और माया को बिखरते क्या देर लगती है? ऐसी स्थिति में मान क्या किया जाय और किस पर किया जाए?